જો દિલ્હી કે હરિયાણાની ટ્રિપ આવી પડે તો તો મહિને વાત ગઈ. બંને મજબૂરીમાં જે મળે તે પેટમાં પધરાવીને ગાડી ચલાવ્યે જાય છે. પરસોત્તમભાઈને વળી બગોદરા પાસેની એક હાઈવે હોટલના ગાંઠિયા એવા તો પસંદ પડી ગયા છે કે દરેક ફેરે તેઓ ત્યાંથી નીકળતી વખતે તે ખાધા વિના રહી નથી શકતા. સતત ઊકળ્યાં કરતા પડતર તેલમાં તળેલા, સોડાથી ભરપૂર કહેવાતા કાઠિયાવાડી ગાંઠિયા સાથે તીખાં મરચાં આરોગવાથી તેમની પાચનશક્તિ મંદ પડી છે. આ જ હોટલની ચા વિશે પાછી જુદા પ્રકારની વાતો ટ્રક ડ્રાઈવરોમાં થાય છે. કોઈ કહે છે કે, અહીંની ચા પીવાથી ઊંઘ નથી આવતી, તો કોઈ વળી ચાવાળો તેમાં અફીણ ભેળવતો હોવાની વાતો પણ કરે છે. બંને પર માલ સમયસર પહોંચાડવાનું અતિશય દબાણ રહેતું હોઈ તેઓ ક્યાંય શાંતિથી બેસીને આરામ નથી કરી શકતા. માનસિક તાણ ઘટાડવા બંને ક્યારેક હોટલોની આડમાં ચાલતાં કૂટણખાનાંઓ પર પહોંચી જઈને મન અને તન બંને હળવું કરી લે છે. પરસોત્તમભાઈ કહે છે, ‘ટ્રક ડ્રાઈવરનો ધંધો જરાય સારો નથી. લોકો નાછૂટકે જ આ ધંધામાં આવતાં હોય છે. ઘર ચલાવવા માટે સતત રોડ પર હોઈએ છીએ. વારતહેવારે પરિવાર સાથે રહેવાનો મોકો ભાગ્યે જ અમને મળે છે.’